Fi tmiem summit fi Brussell, il-mexxejja tal-pajjiżi membri tal-Unjoni Ewropea aċċettaw it-38 proposta li saru mit-Task Force għall-Mediterran bil-għan li tiġi indirizzata l-problema tal-immigrazzjoni illegali u nkarigaw lill-Kummissjoni Ewropea biex tindika skeda ta’ żmien ħalli dawn il-proposti jitwettqu.  L-implimentazzjoni ta’ dawn il-proposti, li fil-maġġoranza tagħhom jirriflettu talbiet li l-gvern Malti kien qed jagħmel lill-Unjoni Ewropea, kien fost l-aktar punti kruċjali għad-delegazzjoni Maltija biex fi kliem il-Prim Ministru – mill-kliem l-Unjoni Ewropea tgħaddi għall-azzjoni. Il-Prim Ministru, Joseph Muscat f’kummenti lil TVM.com.mt qal li dan ”hu pass il-quddiem. Għadna ma wasalniex imma naħseb li rnexxielna li l-miri li kellna f’Ottubru li għadda, issa rnexxielna norbtu lill-Unjoni Ewropea li jkun hemm timeframes meta jiġu mwettqa dawn il-proposti.  Naħseb li dan hu pass importanti ‘il quddiem, ferm aktar milli nkiseb minn kull Gvern ieħor fis-snin li għaddew.” Fil-konklużjonijiet tas-summit issir sejħa għat-tisħiħ tal-FRONTEX u għal solidarjetà effettiva mal-pajjiżi li qed jiffaċċjaw b’mod qawwi l-isfida tal-immigrazzjoni. Mistoqsi dwar il-pożizzjoni ta’ Malta li pajjiżi oħra Ewropej ikunu obbligati jaqsmu l-piż tal-immigrazzjoni, Dr Muscat qal li l-ħidma li saret fl-aħħar ġimgħat segwiet il-qafas legali li kien hemm s’issa.  Spjega li Malta se timbotta biex f’Ġunju li ġej dan il-qafas legali jinbidel bil-għan li pajjiżi oħra Ewropej ikunu obbligati jieħdu minn Malta immigranti – mhux aktar b’mod volontarju u mingħajr irbit. Il-Prim Ministru ħabbar li minn dan is-summit Malta kisbet aktar fondi għall-immigrazzjoni – tmien miljuni u seba’ mitt elf Ewro oħra li jingħaqdu mal-għaxar miljuni li l-pajjiż ingħata fl-aħħar ta’ Novembru.  Barra minn hekk, għall-ewwel darba l-immigrazzjoni illegali sabet postha fil-politika komuni ta’ difiża u sigurtà tal-Unjoni Ewropea. Sodisfazzjon ghall-Malta li ntlaħaq kompromess dwar il- contractual arrangements fejn il-Kummissjoni Ewropea kienet qed tinsisti li l-pajjiżi ndividwali jintrabtu b’kuntratt dwar riformi li tkun trid li jitwettqu.  Fil-konklużjonijiet tas-summit ġie stabbilit li dawn il-kuntratti jridu jkunu maqbula bejn iż-żewġ naħat. Dan kien l-ewwel kunsill Ewropew li laqqa’ lill-Prim Ministru Joseph Muscat wiċċ imb’wiċċ ma’ mexxejja oħra Ewropej sa minn meta rrankat il-kontroversja dwar l-għoti ta’ ċittadinanza Maltija lill-barranin. TVM.com.mt staqsa lil Dr Muscat jekk din l-iskema ippreġudikatx il-pożizzjoni ta’ Malta, fosthom fin-negozjati dwar l-immigrazzjoni; ”mhux talli ma ppreġudikatx, talli lanqas biss issemmiet minn ħadd, fl-ebda konversazzjoni, la formali u lanqas informali.  Naħseb li kien hemm min ipprova jbeżża’ ħafna.  Jien persważ u kif inhuma persważi sħabi għax kieku kienu jqajjmuha llum li l-issue hi fil-kompetenza ta’ pajjiżna. Nemmen li ser ikollna programm li hu tajjeb ħafna , li se jattira nies ta’ talent u se jattira investiment ġdid.  Jien nawgura li jkollna konklużjoni pożitiva fid-diskussjonijiet li għandna mal-Oppożizzjoni. Żied jgħid li jawgura li dawn id-diskussjonijiet ikunu konklużi malajr kemm jista’ jkun. TVM.com.mt jinsab infurmat li laqgħa oħra bejn il-Gvern u l-Oppozizzjoni dwar l-iskema taċ-ċittadinanza se ssir ghada. Reazzjoni kap tal-Oppożizzjoni F’konferenza tal-aħbarijiet, il-Partit Nazzjonalista qal li l-Prim Ministru falla milli jgħaddi mill-kliem għall-fatti u li dak kollu li qal kien biss bluff u wegħdi foloz u kompla joħroġ fiċ-ċar li l-gvern m’għandux politika fattibbli dwar l-immigrazzjoni. Dr Busuttil qal li Joseph Muscat falla għal kollox milli jgħaddi mill-kliem għall-fatti u li dak kollu li qal kien biss bluff u wegħdi foloz Qal li t-38 proposta li ġew adottati mill-Kunsill Ewropew diġà jeżistu f’konklużjonijiet oħra li saru f’kunsilli ewropew passati. SimonBusuttil sostna li fil-konklużjonijiet tas-summit, ma hemm ebda referenza diretta għal pajjiżna. Għalhekk, qal il-Kap tal-Oppożizzjoni, ma hemm xejn ġdid. Dwar il-qsim tal-piż tal-immigranti b’mod volontarju, Simon Busuttil qal li fi żmien gvern nazzjonalista, Joseph Muscat kien kontra u issa ħareġ mill-kunsill ewropew favur. Dwar it-timeframes biex ikunu implimentati l-proposti tat-task force tal-Mediterran, Dr Busuttil qal li dawn ma jeżistux. Il-kap tal-Oppożizzjoni kkonkluda li fid-disa’ xhur li ilu Prim Ministru Joseph Muscat, huwa irnexxielu joħloq kontroversja f’dan il-qasam, hekk kif ġew aktar immigranti minn kemm ġew is-sena l-oħra. Fl-istess waqt li ebda immigrant ma ġie rilokat din is-sena, waqt li fl-aħħar ħames snin taħt gvern nazzjonalista, ġew rilokati 700 immigrant lejn pajjiżi ewropej u 1,300 lejn l-Istati Uniti. Ghalkemm fi kliem Simon Busuttil, dan ma kienx biżżejjed. Tkellem ukoll dwar iż-żenofobija, bil-Kap tal-Oppożizzjoni jgħid li fl-aħħar xhur din żdiedet. Simon Busuttil temm jghid li bosta liġijiet li l-Prim Ministru qal li qegħdin isiru għall-ewwel darba, fil-fatt kienu diġà saru minn Gvern Nazzjonalista.